Melancholia: Verbind self die kolletjies - Suzette Kotzé-Myburgh | LitNet
Melancholia: Verbind self die kolletjies
Regisseur en draaiboekskrywer: Lars von Trier
Spelers: Kirsten Dunst, Charlotte Gainsbourg, Kiefer Sutherland, John Hurt, Charlotte Rampling
Dit verg 'n sekere hoeveelheid masochisme om 'n Lars von Trier-fliek te gaan kyk, maar hy is onteenseglik 'n uitsonderlike filmmaker, so byt maar op die tande en gaan. Von Trier is 'n meester om 'n abstrakte idee te vat en dit 'n stórie te maak wat in die fynste besonderhede uitgebeeld word, soos met Dogville.
Melancholia het te doen met die algemene tydgees van vrees en bedreiging; dit hang net so stilweg in die lug soos die fiktiewe planeet van die film se titel. Justine (Kirsten Dunst) is 'n vreemde maar hoogs kreatiewe siel wat by 'n reklame-agentskap werk. Dis haar troudag, gereël deur haar ouer suster Claire (Charlotte Gainsbourg) en gehou op haar swaer (Kiefer Sutherland) se pragtige landgoed. Soos die dag, aand en nag van die huwelik verloop, ontvou die komplekse verhouding tussen die twee susters. Heelwat kan afgelei word uit hulle (geskeide) ouers: die afwesige pa (John Hurt) en die koue, hartelose ma (briljant vertolk deur Charlotte Rampling).
Hoewel Von Trier hoofsaaklik met simboliek werk, kan 'n mens hom nooit daarvan beskuldig dat hy dit by die kyker inhamer nie. Eers agterna, as 'n mens die kolletjies verbind, kan jy die hele prent sien.